|  |
| --- |
| Oikeusministeriö  Lainvalmisteluosasto  PL 25  00023 Valtioneuvosto |

Energiamarkkinaviraston lausunto Kuluttajaoikeustyöryhmän mietinnöstä 28/2013 koskien kuluttajansuojalain ja sähkömarkkinalain 25 e §:n muuttamista.

Energiamarkkinavirasto kiittää oikeusministeriötä mahdollisuudesta antaa lausuntonsa kuluttajaoikeustyöryhmän mietinnöstä koskien Hallituksen esitystä eduskunnalle laiksi kuluttajansuojalain ja sähkömarkkinalain 25 e §:n muuttamiseksi.

Mietinnössä esitetyt muutokset koskevat pääosin Energiamarkkinaviraston toimivallan ulkopuolelle jääviä asioita. Virasto keskittyykin lausunnossaan ainoastaan sellaisten muutosesitysten kommentointiin, jotka kuuluvat sen toimivaltaan.

**3.2 Direktiivin täytäntöönpanoon liittyvät ehdotukset**

**3.2.1 Kansallisen harkintavallan käyttö**

Kuluttajan oikeuksia koskevan Euroopan parlamentin ja neuvoston direktiivin (2011/83/EU) 8 artiklan 6 kohdan mukaan jäsenvaltiot voivat säätää puhelimitse tehtävien etämyyntisopimusten osalta, että elinkeinonharjoittajan on vahvistettava tekemänsä tarjous kuluttajalle. Kuluttaja tulisi sidotuksi sopimukseen vasta allekirjoitettuaan tarjouksen tai annettuaan siihen muutoin kirjallisen hyväksyntänsä. Kilpailu- ja kuluttajavirasto/kuluttaja-asiamies sekä kuluttajaliitto -Konsumentförbundet ry ovat ehdottaneet, että Suomi ottaisi vahvistusvaatimuksen käyttöön elinkeinonharjoittajan aloitteesta tehtävien sopimusten osalta.

Mietinnössä on esitetty näkökulmia sekä vahvistusmenettelyn puolesta että sitä vastaan. Suurin osa sähkönmyyntisopimuksista syntyy nykypäivänä etämyynnin kautta. Energiamarkkinavirastokin on tietoinen sille tulleiden yhteydenottojen johdosta puhelinmyyntiin liittyvistä ongelmatilanteista. Energiamarkkinavirastolle tulleet yhteydenotot puhelinmyynnin ongelmista ovat käytännössä kuitenkin koskeneet vain muutamaa energia-alan toimijaa sähkömarkkinoiden toimiessa muutoin näiltä osin pääasiassa asianmukaisesti.

Energiamarkkinaviraston näkemyksen mukaan Kilpailu- ja kuluttajaviraston/kuluttaja-asiamiehen sekä kuluttajaliitto –Konsumentförbundet ry:n ehdottama tarjouksen kirjallista hyväksymistä koskeva lisävaatimuksen asettaminen etämyynnin kautta elinkeinonharjoittajan aloitteesta syntyville sopimuksille merkitsisi todennäköisesti, kuten mietinnössäkin todetaan, yritysten hallinnollisten kulujen kasvamista poistamatta kuitenkaan kyseisten yksittäisten ongelmayritysten toimintaa koskevia viranomaisia työllistäviä vaikutuksia, jotka eivät liity yksinomaan puhelinmyyntiin. Lisäksi vaatimus saattaisi jäykistää ainakin sähkömarkkinoiden toimintaa, joilla kuluttaja-asiakkaiden aktiivisuus on vielä tällä hetkellä verrattuna moniin muihin hyödykemarkkinoihin vaatimatonta.

Energiamarkkinavirasto pitää siten mietinnössä esitettyä näkemystä puhelinmyynnin ongelmiin puuttumisesta muilla keinoin toistaiseksi kannatettavana. Energiamarkkinavirasto kuitenkin huomauttaa, että tilannetta on syytä seurata aktiivisesti ja tarvittaessa harkita lisävaatimusten asettamista uudelleen. Lisäksi kilpailu- ja kuluttajavirastolle tulee taata riittävästi resursseja ja keinoja puuttua mahdollisiin ongelmatilanteisiin tulevaisuudessa.

* 1. **Sähkömarkkinalaki**

Mietinnössä on ehdotettu direktiivin täytäntöön panemiseksi muutoksia myös sähkömarkkinalain (386/1995) 25 e §:n. Syyskuun alusta astuu voimaan uusi sähkömarkkinalaki. Uuden lain vahvistusilmoitusta koskevassa 88 §:ssä on otettu huomioon mietinnössä esitetyt muutostarpeet vahvistusilmoituksen osalta.

|  |  |
| --- | --- |
| Ryhmäpäällikkö | Antti Paananen |
| Johtava asiantuntija | Mari Salo |

|  |  |
| --- | --- |
| Liitteet |  |
| Jakelu |  |
| Tiedoksi |  |